PROGRAM FOR TROMS OG FINNMARK VENSTRE FOR PERIODEN 2019-2023

**Troms og Finnmark – Norges viktigste region**

Venstre vil ha et sosialliberalt samfunn, hvor folk har frihet og mulighet til å skape sin egen veg til det gode liv, og der vi tar ansvar for hverandre og miljøet. Vi ønsker et mangfoldig samfunn hvor forhold mellom mennesker bygger på tillit, toleranse og respekt.

Troms og Finnmark fylke skal ivareta grunnlaget for samisk og kvensk kultur. Vi vil jobbe for gode vilkår for gründere og næringsliv, slik at det skapes flere arbeidsplasser i hele fylket. De rike naturressursene må forvaltes bærekraftig og slik at verdiskapingen i størst mulig grad kommer hele regionen til nytte. Venstre ønsker å legge til rette for at folk kan bo i hele fylket, både i byene og i distriktene.Vi har et ansvar for å sikre menneskelig bærekraft. Alle skal ha rett til velferd når vi trenger det. Fylket vårt grenser mot tre land og har rike fiske-, olje- og gassressurser i Barentshavet. Denne strategisk viktige beliggenheten tilsier at hele regionen må styrkes med statlige oppgaver for å ivareta betydelige norske interesser her.

**Ungdom, kunnskap, kompetanse og integrering**

Venstre vil ha en god offentlig fellesskole, men er åpen for friskoler som kan gi større mangfold. For ungdom og voksne gjelder det å ha god kvalitet i videregående opplæring, med fleksible modeller for fagopplæringen for at flere skal gjennomføre utdanningen og kvalifisere seg for jobb. Fagskolene, med høyere yrkesfaglig utdanning og grad, blir viktigere enn før. Dette tilbudet må styrkes og innrettes mot behovet til arbeidslivet, og tilrettelegges slik at man når flere av de som er i arbeid eller har familieforpliktelser, spesielt utenfor byene.

Innenfor naturbruk vil Venstre ha grønt og blått utdanningstilbud i både Troms og Finnmark. Innenfor landbruk (grønn linje) og havbruk (blå linje) vil vi ha utdanningstilbud både i Tana og Senja. Vi vil søke om statlig støtte til arktisk landbruksutdanning og en fagskole for arktisk landbruk. Den nasjonale sjømatlinja ved Vardø videregående skole skal videreføres. Fylkeskommunen skal ha ett felles fond for leieinntekter fra undervisningstillatelser innenfor akvakultur og elektrisk drevne undervisningsfartøyer ved de blå linjene.

Troms og Finnmark fylkeskommune skal være best på å sikre samiskspråklige utdanningstilbud. De videregående skolene i Karasjok og Kautokeino må gis mulighet for å ha et variert tilbud.

Det må satses på at innvandrere får relevant opplæring, i kombinasjon med praksis og jobb så tidlig som mulig, for å styrke integrering og språkopplæring.

Venstre vil sette individet foran systemer, slik at enkeltelever får fullføre og ikke unødig blir hindret i sin utdanning.

Fylkeskommunen i nord skal drive Norsk-russisk skole (NRS) i Murmansk, der et likt antall russiske og norske elever sammen jobber for å skaffe seg norsk studiekompetanse. Dette folk til folk-samarbeidet vil bli enda viktigere siden Troms og Finnmark skal få et større ansvar for Norges nordområdepolitikk. Tilbudet bør utvides til 30 elever per år.

Vår visjon er en internasjonal skole for de sirkumpolare landene lagt til den arktiske region Troms og Finnmark.

I tillegg til å sette elever i stand til å skaffe seg jobb, må fylkeskommunen også gi opplæring i å *skape* seg en jobb. Venstre vil at fylkeskommunen skal støtte Ungt Entreprenørskap og lignende tiltak som lærer elever å starte, drive, utvikle og avvikle egne bedrifter.

Å satse på læreren er en forutsetning for å satse på eleven. Venstre vil følge opp statlige lærerløft med forutsigbare kompetanseplaner for lærerne. Det må særlig satses på rekruttering av lærere med samisk og kvensk bakgrunn. UiT Norges arktiske universitet må bli en aktiv samarbeidspartner for kvalitetsutvikling i skolen. Universitetsskoler har vært vellykket i Troms, og vi går inn for at denne ordningen utvides til flere videregående skoler i fylket.

For at den enkelte elevs læring skal være optimal, må elevens individuelle situasjon være utgangspunktet for den opplæring som tilbys. Det må bli enklere å kontakte oppfølgings- og støtteapparatet i skolen. Derfor vil vi styrke kontaktlærerrollen og samordne helse- og rådgivningstjenestene.

Det er svært viktig å gi borteboende elever et rimelig og godt hybeltilbud med tilknyttet miljøarbeidertjeneste. Et slikt tilbud kan også bidra til bedre skoleresultater og hindre frafall. Borteboere må få lov til å bo på internat i helgene når det er langt hjem og kollektivtilbudet er begrenset.

Skolen er først og fremst til for elevene. Elevrådet og elevenes engasjement og medbestemmelse må brukes aktivt i utviklingen av skolen. Ungdommens fylkesting og -råd skal utgjøre en viktig del av ungdomsarbeidet i fylkeskommunen.

Det er en styrke for lokalsamfunn at også etablerte voksne mennesker kan tilbys videregående opplæring og etter- og videreutdanning. Fylkeskommunen må tilrettelegge for at høyere utdanning kan skje nært der folk bor, for eksempel gjennom studiesentermodellen, universitetscampuser, eller et samarbeid mellom UiT Norges arktiske universitet og Samisk høgskole.

Venstre skal sikre at vedtatte oppgaver på integreringsfeltet implementeres i den nye fylkeskommunen samt at fylkesplanen og delplaner inneholder klare visjoner og mål som sikrer god integrering og deltakelse for innvandrere.

Venstre vil jobbe for:

* en god geografisk fordeling på skoletilbudene i fylket, slik at flest mulig elever får gå på skole i nærheten av hjemstedet
* gode opplæringstilbud som også sikrer innvandrere/flyktninger nødvendig grunnlag for å skaffe seg relevant kompetanse for arbeidslivet
* fritt skolevalg i fylket
* beholde de samiske videregående skolene på statlig nivå
* yrkesfagutdanningene blir mer fleksible og bedre tilpasset den enkelte elev og yrket de skal inn i
* flere læreplasser i fylkeskommunal regi som følge av regionreformen med økt oppgaveoverføring til fylkeskommunen
* videreføring av landbruks- (grønne) og havbrukslinjer (blå)
* nye fagskoletilbud, blant annet innenfor reindrift, duodji, kulturfag, landbruk, reiseliv, helsefag og bygg og anlegg
* styrke rekruttering av lærere med samisk og kvensk bakgrunn
* en helhetlig elev-og lærlingetjeneste, slik at det blir enklere å ta kontakt
* bedre muligheter for voksne til å ta høyere utdanning nært hjemstedet
* desentralisert politiutdanning ved Samisk høgskole i Kautokeino
* UiT-campus også i Øst-Finnmark og Nord-Troms
* statlig finansiering av internasjonal-samisk barneskole i Sirma/Utsjok
* statlig finansiering av elevhybler på lik linje med studenthybler
* nybygg samisk videregående skole og reindriftsskole i Kautokeino

**Næringsliv og verdiskaping**

Troms og Finnmark har mange små og mellomstore bedrifter, som er svært viktige for verdiskaping, arbeidsplasser, et spredt bosettingsmønster, maktspredning og ofte som kulturbærer. Venstre vil ha en sterk satsing for å skape nye arbeidsplasser i det lokale næringslivet. En mye større del av det statlige virkemiddelapparatet må overføres til fylkeskommunen. En større del av Innovasjon Norges reiselivssatsingen må overføres til den nye fylkeskommunen. Næring basert på reiseliv og opplevelser har et stort potensial. Næringshagene og veksthusene må få gode vilkår.

Primærnæringene står sterkt i Troms og Finnmark, og etterspørselen er økende etter produkter fra duodji og kvalitetsmat fra reindrift, arktisk landbruk og fiskeri. Også skogbruk har et vekstpotensial. Det må satses på disse næringene slik at det i størst mulig grad skapes jobber lokalt. Næringene må være bærekraftige og stimulere til produksjon på lokale ressurser og i størst mulig grad være uavhengig av importert kraftfor og import og langtransport av grovfor. Det er da nødvendig å tilrettelegge for både små og mellomstore bruk og øke kompetansen i næringa.

Havbruksnæringa har potensial for vekst, men det forutsetter at miljøutfordringene løses og at hensynet til dyrevelferd ivaretas. Venstre vil jobbe for en mer bærekraftig næring, herunder mer bruk av lukkede/semi-lukkede anlegg og anlegg til havs. Det påhviler et særlig ansvar for å bevare villaksen, og dette må påvirke havbrukspolitikken.

Venstre vil jobbe for:

* mer av det statlige virkemiddelapparatet for næringsutvikling overføres til fylkeskommunen
* etablering av flere små og mellomstore bedrifter
* bedre tilrettelegging for bedriftsetableringer for innvandrere
* fylkeskommunens innkjøpsmakt må brukes til å etterspørre lokale varer og tjenester
* den nye regionen fremmer bærekraftig reiseliv i samarbeid mellom byer og distrikt, det offentlige, gründere og etablerte aktører
* etablering av standarder og sertifisering for reiselivet som sikrer høy kvalitet, gode arbeidsforhold og mindre avtrykk i naturen
* næringer som reindrift, arktisk landbruk, skogbruk, fiskeri, matfag og duodji må gi flere jobber lokalt
* revidere reindriftsloven og praksis, slik at det legges til rette for unge utøvere som vil satse
* reindriftsutøvere får fullt avgiftsfritak på drivstoff og utstyr på lik linje med landbruksnæringa
* bedre tilrettelegging for investeringsmidler til små og mellomstore gårdsbruk
* sterkere fokus på avstand til grovforarealer ved større bruksutbygginger
* øke kompetansen i landbruksnæringa
* opprettholde leveringsforpliktelsene til trålflåten
* ikke innføre strukturering av fiskebåter under 11 meter
* at det ikke innføres evigvarende fiskekvoter
* videreføre ferskfiskordninga og levendelagring av fangst
* at den lokale fiskeflåten har førsterett til sjømatressursene i fjordene
* at fylkeskommunen får større ansvar for forvaltning av de marine næringer, f.eks. over en andel av totalkvotene for viktige fiskebestander
* stille strengere miljøkrav til havbruksnæringa
* mer bruk av lukkede/semilukkede anlegg i oppdrett
* villaksen får et reelt vern i nasjonale laksefjorder og -vassdrag
* et kompetansemiljø i tilknytning til villakssenteret i Tana
* forsøksordninga med forvaltning av kongeørn i Troms må iverksettes

**Et godt miljø og gode naturopplevelser**

Fylkeskommunen må ta sin del av ansvaret for å bremse klimaendringene og bidra til at nasjonale klimamål nås, også ved hjelp av lokale og regionale tiltak. Ingen etterspør forurensing, et ustabilt klima, dårlig luft, eller mindre biologisk mangfold.

Natur og naturopplevelser

Troms og Finnmark er et stort fylke, og vi har ansvar for å bevare naturen til glede og nytte for oss selv og fremtidige generasjoner. Venstre vil prioritere det biologiske mangfoldet, være restriktiv til å bygge ned dyrka mark og legge mer vekt på hensynet til naturen og tradisjonelle næringer ved industrielle inngrep. Vi vil sikre allemannsretten til å ferdes fritt i naturen.

Energiproduksjon og fornybare næringer

Tilgang til strøm er grunnleggende for samfunnet. Venstre vil tilrettelegge for produksjon av ren og fornybar energi, men under hensyntagen til tradisjonelle næringer og fauna, kultur- og naturlandskap. Utbygging av linjekapasiteten til Varangerhalvøya med 420 kV er en forutsetning for videre utvikling av Øst-Finnmark.

Havet utenfor kysten i nord er full av fornybare, potensielt evigvarende ressurser. Venstre krever at oljevirksomhet i nord ikke skal gå på bekostning av fiskeriene og mulighetene for bioprospektering til medisin og næringsstoffer. Vi krever varig vern av Lofoten, Vesterålen og Senja (LoVeSe).

Venstre vil bevare Troms Kraft som et offentlig selskap basert på fornybare ressurser og med hovedoppgave å være strømleverandør. Aksjeposten som i dag eies av Troms fylke må forvaltes slik at den gir langsiktig avkastning til beste for utvikling i hele fylket.

Energieffektivisering i fylkeskommunen

Offentlige bygg og farkoster skal være så energieffektive som mulig, og som storforbruker av strøm skal fylkeskommunen gå foran ved å ta i bruk miljøvennlige løsninger innenfor både bygg og transport.

Venstre vil jobbe for:

* bevaring av biologiske mangfold
* en rovdyrforvaltning som sikrer levedyktige bestander og reduserer tap av beitedyr. Dette innebærer også en forvaltning av kongeørn i fylket
* grønn energi, men skjerme viktige beite- og landskapsområder
* opprusting av allerede eksisterende vannkraftverk og utrede vindkraft til havs
* en støtteordning til fiskemottak som tar imot søppel fra fiskeflåten
* elektrifisering av olje-/gassaktivitet på Goliat, Melkøya og Castberg

**Helsetjenester og beredskap nært folk**

Venstre anser spredt bosetting som en viktig verdi. Det forplikter samfunnet til å gi helsetjenester så nært som mulig der folk bor og sørge for en sikker beredskap. I tillegg til tannhelse har fylkeskommunen ansvar for folkehelse og forebyggende helsearbeid, og må styrke innsatsen på disse områdene for å sikre at folk får bedre helse og trivsel i hverdagen.

Tannhelse

Alle må sikres en god tannhelse. Venstre vil sørge for god tilrettelegging for tannlegeutdanning og tannhelsetjenestens kompetansesenter for Nord-Norge. Distriktstannlegekontorene må sikres både for pasientenes del og studentenes praksismuligheter. Venstre vil innføre tiltak for å rekruttere flere til utdanning som tannhelsesekretær.

Forebyggende helsearbeid

Vi har et felles ansvar for å skape et samfunn med god folkehelse. Venstre vil innlemme forebyggende helsearbeid i alle sektorer av fylkeskommunens virksomhet og støtte konkrete tiltak. Det er godt folkehelsearbeid å forebygge, slik at ungdom ikke faller utenfor utdanning og arbeidsliv. Venstre vil ha flere helsesykepleiere og styrke samarbeidet mellom videregående skoler og vertskommuner for å sikre at man holder nasjonal norm.

Frivillige organisasjoner gjør en viktig innsats både for å skape sosiale møteplasser, kulturelle og helsefremmende aktivitetstilbud. Venstre vil ha et godt samarbeid mellom fylkeskommunen og frivillig sektor.

Sykehustjenester og beredskap

Det nye fylket gir nye muligheter til å se på organisering av sykehustjenester på nytt, med pasienten i fokus. Venstre vil ha et godt helsetilbud i folks nærmiljø med gode lokalsykehus, sykestuer og distrikts-medisinske/psykiatriske sentre. Folk må sikres likeverdige tjenester uavhengig av hvor de bor.

Venstre vil jobbe for:

* gratis tannbehandling til ungdom fram til fylte 25 år
* en offentlig finansiert tannhelsetjeneste med egenandelssystem
* helsesykepleier/helsestasjon ved alle videregående skoler
* en digital helsesykepleier for barn og unge i regionen
* flere turløyper og gang- og sykkelveier
* et godt samarbeid mellom fylkeskommunen og frivillige organisasjoner, som har en egenverdi som sosial møteplass og som skaper kulturelle og helsefremmende aktivitetstilbud for alle
* at frivillige organisasjoner legger til rette for god integrering av innvandrerbefolkningen
* en større andel av spillemidlene tilfaller Troms og Finnmark
* lokalsykehus i Alta med akutt- og fødeavdeling
* sykestuene og de distrikts-medisinske/psykiatriske sentrene
* flere fontenehus i Troms og Finnmark
* behandlingstilbud innenfor rus- og psykiatri tilpasset kvenskspråklige, lokalisert til Porsanger
* styrking av beredskapen i fylket, ved:
  + opprettelse av flystripe i Kautokeino
  + etablering av en redningshelikopteravdeling på Bardufoss
  + opprettholde ambulansebåtene
* etablering av ressurs- og kompetansesenter for sikkerhet og beredskap i nordområdene, lokalisert til Porsanger

**Trygg og effektiv samferdsel**

Fylkesvegene knytter folk til hovedferdselsårene gjennom hele fylket. Fylkesvegene må ha en standard, og avstander mellom steder, som tilfredsstiller de krav som person- og godstrafikk fordrer for å kunne utvikle næringsliv og understøtte bosetting i hele fylket. Venstre vil søke statlig samarbeid om en fylkesvegpakke som kan gi mulighet til snarlig utjevning av et etterslep på flere milliarder kroner.

Elbilbruken i Norge øker, også i nord. Venstre vil ha mer tilrettelegging for ladestasjoner i fylket.

Det må satses på kollektivtrafikk i fylket. Tilbudet må være attraktivt med sammenhengende ruter, god frekvens, gjennomgående billettsystem og lave priser. Digital sanntidsvarsling må innføres i hele fylket, og det må bli mulig å forhåndsbestille plass.

I de større byene i fylket bør kollektivtransport være et konkurransedyktig alternativ til bilen. Byvekstavtaler, som Tenk Tromsø og Harstadpakken, er spleiselag mellom stat, fylke, kommune og brukere som bidrar betydelig til renere luft, raskere og grønnere samferdsel. Venstre vil fortsette å støtte opp om slike tiltak.

Det skal satses mer på tilrettelegging for sykkel i byer og tettsteder og for sykkelturisme i fylket. Venstre har fått gjennomslag nasjonalt for særlige midler til belønningsordning for sykkel. Vi ønsker en sterkere satsing på utbygging av gang- og sykkelveger i fylket. Dette kan redusere bilbruk på korte strekninger, samtidig som det har en helsemessig effekt.

I fylket vårt er også fly en viktig samferdselsåre. Nettverket av kortbaneflyplasser er en vital del av infrastrukturen i Troms og Finnmark som det er nødvendig å bevare og videreutvikle. Venstre vil beholde alle dagens flyplasser i fylket og styrke stamlufthavnene.

Vi vil stille krav til at alle transportører med offentlig støtte (fly, buss, båt, ferger) samordner offentlig kollektivtrafikk i større grad slik at tilbudene korresponderer og reisende får mer tids- og kostnadseffektiv transport.

Venstre vil jobbe for:

* vedlikehold av fylkesvegnettet
* gul stripe på alle europaveier, for tryggere ferdsel
* flere hvileplasser for langtransportsjåfører
* bedre ladeinfrastruktur for el-biler i hele fylket, f.eks. på rasteplasser, i bygder, tettsteder og i havner
* flere attraktive rasteplasser med servicetilbud langs veiene
* et rimelig og miljøvennlig kollektivtilbud
* bymiljøavtaler
* belønningsordninger der stat, fylke og kommune deltar, for å styrke kollektivtilbudet på mindre steder
* en bedre sosial profil på brukerbetaling av vegprosjekter (bompenger)
* utprøving av el-buss i Tromsø
* alle havner som tar imot større skip skal elektrifiseres innen 2025
* en hydrogenbasert hurtigbåtforbindelse over Varangerfjorden
* elektrifisering av flytrafikken på kortbanenettet
* mer gang- og sykkelveier og tilrettelegging for sykkelturisme
* at lufthavnene i Kirkenes og Alta blir nav for interntrafikken i Finnmark
* realisere følgende prosjekter:
  + rassikringsprosjekter
  + Midt-Tromspakken
  + Hålogalandsvegen
  + ny forbindelse fra Kvaløya til Tromsøya
  + Ullsfjordforbindelsen
  + tunnel i Kløfta og veg utenom Eiby (E 45)
  + oppgradere strekningen Gievdneguoika ­– Karasjok (rv. 92) til riksvegstandard
  + oppgradere strekningen Arisberget – Hammerfest (rv. 94) til riksvegstandard
* utredning av bru Karlstad-Gullhav
* utredning av veg mellom Skoganvarre i Porsanger og Alta
* utredning av kystriksvegen fra Vardø mot Vest-Finnmark
* utredning av fv. 890/891 for oppgradering til modulvogntog
* statlig finansiering av senjafergene som ytre riksveg

Særlig om utbygging av jernbane i Nord-Norge

Trygg og effektiv transport:

Nord-Norge betegnes i økende grad som ”dynamoen i Norges framtidige økonomi”. Den formidable veksten i produksjon og eksport innen næringer basert på marine biologiske ressurser ligger til grunn for denne optimismen. Det foreligger konkrete planer om en tre- til fem-gangers økning av dagens produksjon. Et vei-basert transportsystem vil ikke kunne ta hånd om framtidige eksportvolumer. Fravær av et raskt og sikkert transportsystem med høy kapasitet er en stor trussel mot ønsket vekst og utvikling i nord, og et økende trafikksikkerhetsproblem.

Klima- og miljøhensyn:

Dagens transportsystem i nord er heller ikke i henhold til internasjonale klima-forpliktelser og til EUs krav om etisk og bærekraftig transport av mat med lavt/null utslipp.

Regionforstørring:

Samtidig foreligger det er sterkt press på byene i landsdelen, med et klart behov for regionforstørring, samt bedre kommunikasjon og samhandling mellom nordnorske aktører innen næringsliv og andre viktige samfunnsområder.

Løsning:

Jernbanebasert gods- og passasjertrafikk vil bidra til å tilfredsstille disse behovene. Overføring av store innkommende og utgående godsmengder fra vei til jernbane vil bidra vesentlig til innfrielse av nasjonale klima-mål, halvere transport-tider og –utgifter, bedre lønnsomhet og øke trafikksikkerheten. Jernbaneutbygging vil alt i alt styrke både samfunnsøkonomi, sysselsetting og desentralisert bosetting, samtidig som den vil bidra til oppnåelse av nasjonale klima- og miljømål.

Utbygging og opprustning av jernbane i Nord-Norge er en *nasjonal* hastesak! Jernbanedirektoratet (JBD) utfører nå en utredning som skal avklare om bygging av ny jernbane Fauske-Tromsø, med sidearm til Harstad, skal startes i neste rulleringsperiode av Nasjonal Transportplan (NTP 2022-2033).

Det foregår også en utredningsprosess av strekningen Kirkenes-Rovaniemi. Dette er et viktig prosjekt som det er viktig å få realisert for å få miljøvennlig transport av gods mellom Asia og Europa. Dette vil samtidig legge til rette for en global havn i Kirkenes som vil skipe ut gods til og fra Asia. Det er viktig at Sametinget i Norge og Sametinget i Finland konsulteres fortløpende i den videre prosessen.

**Kultur og idrett**

Et mangfoldig og aktivt kulturliv er viktig for utvikling og samhold i et samfunn. Økt kjennskap og tilgang til kultur gir menneskelig vekst og inspirasjon til nyskaping. Kultur skal være en spiss i den regionale utviklinga. Gjennom et godt samspill mellom offentlig sektor, næringslivet og profesjonelle og frivillige kulturaktører skapes det utvikling, vekst, gode sosiale nettverk og møteplasser i regionen, -også i samvirket mellom våre naboland i nord. Regionreformen innebærer flere oppgaver og mer myndighet til fylkeskommunen innenfor kultursektoren, og Venstre vil blant annet øke satsingen på kunst- og kulturbaserte næringer.

Siden Troms og Finnmark er et flerkulturelt samfunn, har fylkeskommunen et medansvar for å sikre samisk og kvensk språk, tradisjon og kultur.

Fylkeskommunen må også være pådriver overfor organisasjoner og frivillige lag og foreninger i kommunene for å legge til rette for god integrering av innvandrerbefolkningen

Kultur er både breddeaktiviteter, individuelle opplevelser og kulturnæringer som musikk, teater, billedkunst, duodji, husflid, mat og håndverk. Med et relativt lite nærmarked er det viktig å legge til rette for profesjonelle kunstnere i Nord-Norge. Kulturinstitusjoner og festivaler bidrar til kontinuitet i kulturlivet.

Frivillig sektor er den aller viktigste bæreren av idrett og breddekultur. Venstre vil øke den økonomiske støtten til lag og foreninger og oppmuntre til at de frivillige ildsjelene fortsetter sitt engasjement.

Venstre vil legge til rette for at folk med nedsatt funksjonsevne kan delta i idrettsaktiviteter og organisering av idrett. For å sikre mangfold i idrett vil vi også øke satsingen på folkehelse i form av «allidrett».

Fylkeskommunen må ha et nært samarbeid med Troms og Finnmark idrettskrets. Breddeidretten er helt sentral, men Venstre vil også støtte toppidretsarrangementer i fylket, som både kan motivere til mer breddeidrett og bidra til mer næringsaktivitet.

Det bør tilrettelegges for at flere unge får kunnskap om jaktkultur og ferdigheter til å ta del i denne.

Venstre vil jobbe for:

* den nordnorske kulturavtalen
* kulturelle festivaler i hele fylket
* frivillige lag og foreninger, museer, gallerier og bibliotek
* Åse Nordmo Løvberg-museum i Målselv
* samisk kunstmuseum i Karasjok (de samiske samlinger)
* konserthus i Tromsø (Klangens hus)
* nytt teaterbygg Beaivvas i Kautokeino
* verdensarvsentret for bergkunst i Alta og Struves meridianbue (Hammerfest, Alta og Kautokeino)
* Tana bru som et kulturhistorisk minne etter 2. verdenskrig
* Alpin-VM i Narvik
* jegerprøvekurs lokalisert til videregående skoler
* øke riksantikvarens bevilgninger til Troms og Finnmark

**Forsvarsfylket Troms og Finnmark**

En nasjons sikkerhet er statens viktigste oppgave, og Forsvaret er bildet på den norske sikkerhets- og forsvarspolitikk. Nordområdene er stedet der utenrikspolitikk møter innenrikspolitikk. Ressursene i nordområdene, klimaendringer, nye seilingsleder og Norges naboskap med Russland må vektlegges i planleggingen av fremtidens forsvar.

Venstre vil derfor ha økte bevilgninger til Forsvaret og ikke en nedbygging av Forsvaret i nord. Forsvaret må kunne hevde nasjonal suverenitet over fastlands-Norge og de ressursrike havområdene som er underlagt norsk jurisdiksjon.

Militær tilstedeværelse i nord er viktig. Evnen til territorielt forsvar av Norge i nord må styrkes. Luftstøtte for hæren med helikopter er avgjørende for dens mobilitet og hurtig medisinsk evakuering. Med Kystvakten på Sortland og Kystvaktens helikoptre på Bardufoss oppnås det beste utgangspunkt for tilstedeværelse og operasjoner i havområdene i nord. Norge må kunne ivareta kyststatens forpliktelser og interesser. En fast tilstedeværelse av landstyrker på Porsangermoen er viktig.

Venstre vil jobbe for:

* økt tilstedeværelse i Norges økonomiske sone, fiskevernsonen ved Svalbard og fiskerisonen ved Jan Mayen
* beholde Banak med base for redningshelikopter og for mottak av nasjonale og allierte fly
* sikre hæren sitt tyngdepunkt i Indre Troms med helikopter for luftmobilitet og hurtig redning
* Brigade Nord utvikles til 4 manøverbataljoner hvor 2.-bataljon, Panserbataljonen og en kavaleribataljon er lokalisert til Troms og Finnmark
* Forsvarets hovedbase for helikopter videreføres på Bardufoss med base for ny redningshelikopteravdeling
* hovedbasen for kontroll og varsling videreføres i Sørreisa
* kystjegerkommandoen videreføres på Trondenes

**Åpenhet, tillit og demokrati**

Åpenhet og innsyn i beslutningsprosesser er viktig for at alle borgere skal kunne orientere seg og delta i folkestyret på egne premisser. Åpenhet hindrer maktmisbruk og er en forutsetning for tillit. Folk må få bedre tilgang til informasjon om det som foregår i fylkeskommunen. Samtidig må borgernes personvern ivaretas i møte med helsevesen, skole og andre offentlige instanser.

Venstre vil stimulere til utvikling av digitale løsninger som reduserer ulempene med store avstander i regionen og gir alle samme mulighet til å delta i demokratiske prosesser og benytte seg av fylkeskommunale tjenester.

Det er en viktig politisk oppgave å delegere makt nedover i det politiske systemet, til det mest effektive nivået som er nærmest dem det angår. Derfor har Venstre vært en pådriver for regionreformen, som innebærer demokratisering og desentralisering gjennom utflytting av makt og oppgaver fra statlig nivå til regionalt folkevalgt nivå. Vi går inn for at enda flere statlige arbeidsplasser skal flyttes til Troms og Finnmark. Venstre vil ha lokalt og regionalt tilpassa løsninger, det fordrer mindre øremerking og mindre statlig styring.

Troms og Finnmark fylkeskommune vil ha en størrelse og myndighet som tilsier en parlamentarisk styreform, hvor det er folkevalgte politikere som har et klart og synlig ansvar for den utøvende politikken. Venstre vil uansett søke makt i det styringssystemet som blir gjeldende for å få størst mulig gjennomslag for vårt program.

Fefos styrerepresentanter skal fortsatt være bosatt i Finnmark, og kommunene i Finnmark kan foreslå kandidater som fylkestinget velger blant. Vi ønsker at FeFo endrer sin eierstrategi. Hovedregelen må bli salg av tomter til private, kommuner og samfunnsnyttige formål i Finnmark.

Venstre vil jobbe for:

* flere statlige arbeidsplasser flyttes til Troms og Finnmark
* en av de seks divisjonene til Statens Vegvesen legges til Troms og Finnmark
* flytting av Fiskeridirektoratet til Troms og Finnmark
* styrking av folk-til-folk-samarbeidet i nord